“ตู่” บ่นคนตีความ “โปรยเงิน” 1.5 พันบ.ต่อหัวหนุนเที่ยว งง! ยังไม่ผ่านครม.เป็นข่าวได้ไง?
“ตู่” บ่นคนตีความ “โปรยเงิน” 1.5 พันบ.ต่อหัวหนุนเที่ยว งง! ยังไม่ผ่านครม.เป็นข่าวได้ไง?
24 เม.ย. 2562

วันนี้(24 เม.ย.62) เมื่อเวลา 14.00 น. ที่ทำเนียบรัฐบาล พล.ต.อธิสิทธิ์ ไชยนุวัต ผู้ช่วยโฆษกประจำสำนักนายกรัฐมนตรี แถลงภายหลังประชุมนายกรัฐมนตรี(ครม.) ว่า นายวิษณุ เครืองาม รองนายกฯ ชี้แจงต่อที่ประชุมกรณีรัฐบาลต้องจ่ายค่าเสียหายแก่บริษัทโฮปเวลล์ ประเทศไทย กรณีถูกยกเลิกสัญญาว่า ขณะนี้กระทรวงคมนาคม อยู่ในขั้นตอนจัดหาข้อมูล รายละเอียด และแนวทางเกี่ยวกับเรื่องนี้ จะมารายงาน ครม. อย่างเป็นทางการในการประชุมครั้งหน้า วันที่ 30 เม.ย. โดยวันนี้ ยังไม่มีพูดคุยถึงทางออกเรื่องนี้แต่อย่างใด
พร้อมกันนี้ นายกรัฐมนตรี ยังพูดถึงกระแสข่าวที่กระทรวงการคลัง  เตรียมเสนอมาตรการกระตุ้นการท่องเที่ยว โดยการแจกเงินให้กับประชาชนคนละ 1,500 บาท เพื่อเที่ยวเมืองรอง 55 จังหวัด ว่า เรื่องดังกล่าวเห็นจากในข่าว ซึ่งเรื่องแบบนี้เกิดขึ้นหลายครั้งแล้ว เรื่องยังไม่ผ่านความเห็นชอบจาก ครม.แล้วเหตุใดเรื่องจึงหลุดออกไปก่อน และก็ไม่ได้ชี้แจง คนจึงเอาไปตีความอย่างนั้นอย่างนี้ โดยที่รายละเอียดยังไม่ออกมาอย่างชัดเจน
“เรื่องของการท่องเที่ยวเมืองรอง สื่ออย่ามาถาม มันยังไม่มีข้อสรุปอะไรออกมาเลย บางทีเป็นเรื่องแค่การหารือกันเพื่อหาข้อสรุปให้ได้ ยืนยันว่ายังไม่ได้ข้อยุติ เพราะมีหลายอย่างเกี่ยวข้องไม่ใช่ให้เงินแล้วจบ ยังมีปัจจัยอีกหลายอย่างที่เกี่ยวข้องเช่นเรื่องของภาษี ซึ่งคณะกรรมการกำลังพิจารณาอยู่ ขอร้องทุกคนอย่าเพิ่งตื่นตระหนก”